Predkladacia správa

Dohovor Rady Európy o účasti cudzincov vo verejnom živote na miestnej úrovni bol otvorený na podpis 5. februára 1992 a platnosť nadobudol 1. mája 1997. K januáru 2004 ho podpísalo deväť členských štátov Rady Európy – Cyprus, Česká republika, Dánsko, Fínsko, Taliansko, Holandsko, Nórsko, Švédsko, Veľká Británia a šesť z nich ho ratifikovalo – neratifikovali ho zatiaľ Cyprus, Česká republika a Veľká Británia.
Vzhľadom na malý počet zmluvných strán dohovoru Rada Európy vyzvala svoje členské štáty na pristúpenie k tomuto dohovoru. Ministerstvo vnútra v nadväznosti na túto výzvu vykonalo komparáciu ustanovení dohovoru s platnými právnymi predpismi Slovenskej republiky, z ktorej vyplynulo, že právny poriadok Slovenskej republiky zohľadňuje všetky záväzky vyplývajúce z dohovoru.
Predmetom dohovoru sú základné slobody vo vzťahu k cudzincom – sloboda prejavu, sloboda združovania, sloboda zhromažďovania (kapitola A) a volebné právo vo voľbách miestnych orgánov (kapitola C). Voči ustanoveniam dohovoru nie sú prípustné žiadne výhrady, s výnimkou výhrady uvedenej v článku 1 odsek 1 dohovoru. Toto ustanovenie umožňuje zmluvnej strane vyhradiť si právo neuplatňovať kapitolu B alebo kapitolu C dohovoru, prípadne obe kapitoly. Kapitola B upravuje vytvorenie právnych a iných podmienok umožňujúcich miestnym orgánom, na území ktorých je značný počet cudzincov, zriaďovať poradné orgány alebo iné vhodné inštitúcie zaoberajúce sa ich integráciou do miestneho života. Vzhľadom na platný právny stav predkladateľ nenavrhuje nijakú výhradu podľa článku 1 odsek 1 dohovoru. 
Slovenská republika umožňuje účasť cudzincov vo voľbách do orgánov samosprávy obcí a samosprávnych krajov. Orgány samosprávnych krajov sa v Slovenskej republike zahŕňajú do kategórie miestne orgány. Slovenská republika vzhľadom na to bude vzťahovať dohovor nielen na obce, ale aj na samosprávne kraje. 
Dohovor je v súlade s právnym poriadkom Slovenskej republiky, všeobecne uznávanými zásadami medzinárodného práva a záväzkami Slovenskej republiky vyplývajúcimi jej z iných medzinárodných zmlúv. Na jeho vykonávanie nie je potrebné prijímať nijaké legislatívne opatrenia.
Pristúpenie k dohovoru nebude mať nijaký dopad na štátny rozpočet, ani na rozpočty územnej samosprávy, zamestnanosť a životné prostredie.
Ide o medzinárodnú zmluvu o ľudských právach a základných slobodách, ktorá má podľa čl. 7 ods. 5 Ústavy Slovenskej republiky prednosť pred zákonmi a vzhľadom na to vyžaduje podľa čl. 86 písm. d) Ústavy Slovenskej republiky súhlas Národnej rady Slovenskej republiky.
V medzirezortnom pripomienkovom konaní v marci 2004 uplatnilo Združenie miest a obcí Slovenska k predloženému návrhu dve zásadné pripomienky a Trenčiansky samosprávny kraj jednu zásadnú pripomienku, ku ktorým sa uskutočnilo rozporové konanie. Pripomienky a ich vyhodnotenie sú uvedené v časti “Vyhodnotenie pripomienkového konania”. Obaja pripomienkujúci na svojich pripomienkach trvajú. 
Návrh sa predkladá s rozpormi.
Legislatívna rada vlády prerokovala návrh na svojom zasadaní 18. mája 2004 a vyslovila s ním súhlas.